Maðurinn sem batt enda á Nornaveiðar McCarthys

„Good Night, and Good Luck“, í leikstjórn George Clooneys, fær frábærar viðtökur.

George Clooney kemur yfirleitt fyrir sem hinn þægilegasti maður, leikari sem hefur fest sig í sessi í Hollywood og virðist ekki taka lífið of alvarlega. Undir niðri er þó þenkjandi maður sem er gagnrýninn á Bush forseta og

stefnu Bandaríkjanna í Írak og er ófeiminn við að láta skoðanir sínar í ljósi. Hann er einnig metnaðarfullur leikstjóri og hefur leikstýrt tveimur frábærum kvikmyndum, The Confession of a Dangerous Mind og Good Night, and Good Luck, sem báðar eiga það sameiginlegt að gerast á sjötta áratugnum og fjalla um þekkta en ólíka sjónvarpsmenn.

Fyrir þremur árum leikstýrði George Clooney fyrri myndinni, The Confession of a Dangerous Mind, þar sem hann tók fyrir líf Chuck Barris, þekkts þáttastjórnanda, sem sagðist í ævisögu sinni hafa starfað sem leigumorðingi á vegum CIA á sama tíma og hann stjórnaði vinsælum skemmtiþáttum í sjónvarpi. Enginn staðfesting hefur fengist á þessari fullyrðingu Barris og ekki er hægt að segja að Clooney styðji við bakið á honum að þessu leyti. Myndin er full af gálgahúmor enda handritið skrifað af Charley Kaufman sem þekktur er fyrir allt annað en raunsæi. The Confession of a Dangerous Mind var verðlaunuð í bak og fyrir og meðal annars var Sam Rockwell, sem lék Barris, valinn besti leikarinn á kvikmyndahátíðinni í Berlín og Clooney var valinn efnilegasti leikstjórinn á kvikmyndahátíðinni í Chicago.

Fréttamaður gegn þingmanni

Með Good Night, and Good Luck staðfestir George Clooney styrk sinn sem leikstjóri. Hefur myndin fengið jafnvel enn betri dóma heldur en The Confession of a Dangerous Mind. Clooney leikstýrir ekki aðeins, heldur leikur stórt hlutverk og er meðhöfundur handritsins. Hann heldur sig enn við sjötta áratuginn og sjónvarpið og nú er viðfangsefni hans einn fremsti sjónvarpsfréttamaður sem uppi hefur verið, Edward Murrow, sem með einstökum viljastyrk og réttsýni tókst ásamt samstarfsmönnum sínum að fella stoðirnar undan óamerísku nefndinni og koma höfuðpaurnum frá, öldungardeildarþingmanninum Joseph McCarthy. Áður hafði McCarthy reynt hvað hann gat til að sverta Murrow með lygum en varð síðan sannleikanum að bráð.

Myndin hefst á sérstakri verðlaunaafhendingu árið 1958 þar sem Edward Murrow er heiðraður. Við hverfum síðan til ársins 1953 þegar Murrow byrjar að ýja að því í fréttaþætti sínum að ekki sé allt með felldu í málflutningi McCarthys, sem sér kommúnista í hverju horni. Í stað þess að þjóna bandarísku þjóðinni þjóni hann eigin ranghugmyndum. Hefst nú einvígi milli þeirra sem stendur yfir í um eitt ár og endar með fullnaðarsigri Murrows, þegar hann í frægum þætti árið 1954 notaði brot úr yfirlýsingum og viðtölum við McCarthy, sem sýndu svart á hvítu að ekki var í lagi með þennan mann. Þá hafði McCarthy í raun málað sig út í horn með því að reyna að draga bandaríska herinn inn í nornaveiðar sínar og hafði eignast marga óvini í bandaríska þinginu. Fréttaþáttur Murrows varð til að flýta fyrir falli hans.

Til að hefja stríð við Joseph McCarthy þurfti Murrow á stuðningi yfirmanna sinna hjá CBS að halda og fékk hann fullan stuðning þeirra. Fréttaþáttur Murrows hét See It Now og lauk hann alltaf fréttaflutningi sínum á orðunum: „Good night, and good luck.“ Þaðan er nafn kvikmyndarinnar komið.

Svart/hvít kvikmynd

Það er hinn ágæti leikari David Strathairn sem leikur Edward Murrow og skilar hann hlutverki sínu með mikilli prýði eins og við var að búast. George Clooney og Robert Downey jr. leika yfirmenn sjónvarpsstöðvarinnar sem styðja við bakið á Murrow. Aðrir þekktir leikarar eru Jeff Daniels, Patricia Clarkson, Ray Wise og Frank Langella. Enginn leikur Joseph McCarthy. Þar sem hann kemur fram er eingöngu notast við myndskeið sem til eru af honum. Good Night, and Good Luck er í svart/hvítu sem gerir myndina trúverðugri en ella og þykir yfirbragð hennar vera einstaklega flott.

Good Night, and Good Luck var frumsýnd á kvikmyndhátíðinni í Feneyjum og þar völdu gagnrýnendur hana bestu myndina á hátíðinni og George Clooney og Grant Heslow fengu verðlaun fyrir besta handritið. Í nóvember var hún frumsýnd í Bandaríkjunum og hefur hlotið góða aðsókn miðað við að hún er aðeins í „takmarkaðri dreifingu“ eins og þeir orða það vestan hafs og er þar að auki í svart/hvítu, sem er ekki beint aðsóknarvænt. Hún náði samt að vera tvær vikur á lista yfir tíu mest sóttu kvikmyndirnar. Hvað varðar hin eftirsóttu Óskarsverðlaun þá spá því margir að Good Night, and Good Luck verði tilnefnd sem besta kvikmyndin. Nú er bara að vona að íslenskir kvikmyndahúsaeigendur sjái sér fært að sýna myndina sem fyrst, hún á það skilið.